Nepromjenjive riječi

Nepromjenjive riječi su one riječi koje ne mijenjaju oblik.

čestice

prilozi

NEPROMJENJIVE RIJE**Č**I

usklici

prijedlozi

**PRILOZI**

Prilozi su nepromjenjiva vrsta riječi kojima izričemo okolnosti glagolske radnje (mjesto, vrijeme, način, količinu, uzrok). Prilozi stoje uz glagole, prilažu se glagolima.

Vrste priloga:

**a) mjesni prilozi**

Odgovaraju na pitanja GDJE? (mjesto), KAMO? (cilj),  KUDA? (smjer), ODAKLE?,  DOKLE?

Primjeri: **ovdje, tu, tamo, ondje, ovuda, tuda, onuda, ovamo, onamo, nekamo, nikamo, svakuda, svagdje, nigdje.**..

Pazi !

Mjesni  prilozi imaju osobinu označavanja blizine glagolskoj osobi. Prilog *ovdje*znači da je što blizu govorne osobe (govornika), prilog *tu* znači da je nešto blizu sugovorne osobe (sugovornika), a *ondje i tamo*  da je nešto dalje i od govornika i od sugovornika.

**b) vremenski prilozi**

Odgovaraju na pitanja KADA?, OTKAD(A)?, DOKAD(A)?

Primjeri: **danas, jučer, sutra, nikada, nekada, uvijek,  sinoć, jutros**…

**c) načinski prilozi**

Odgovaraju na pitanja KAKO? NA KOJI NAČIN?

Primjeri: **ovako, tako, onako, lijepo, brzo, sporo, nekako, nikako, svakako.**..

 Pazi !

Razlikuj priloge od pridjeva. Prilozi odgovaraju na pitanje KAKO? i uvijek stoje uz glagole, a pridjevi na pitanje KAKAV? i stoje uz imenice.

Npr. Brza (pridjev) ptica brzo (prilog) leti.

*(Kakva ptica?) (Kako leti?)*

**d) količinski prilozi**

Odgovaraju na pitanje KOLIKO?

Primjeri: **ovoliko, toliko, onoliko, malo, mnogo, više, manje, dosta, nikoliko, nekoliko** …

**e) uzročni prilozi**

Odgovaraju na pitanje ZAŠTO?

Primjeri: **zato, stoga, namjerno, bezrazložno…**

Pitanja na koja odgovaraju prilozi nazivaju se **upitni prilozi**.

Okolnosti radnje izriču se i skupovima riječi. Prilozi su samo jedna riječ.

Npr. *Sjedio je na stolici. Sjedio je tamo.*

skup riječi mjesni prilog – 1 riječ

**PRIJEDLOZI**

Prijedlozi su nepromjenjive riječi koje se predlažu imenicama i izriču odnose među riječima. Utječu na oblik imenice pred kojom stoje.

Primjeri: **u, na, po, iz, niz, među, usprkos, bez, iza, od, za…**

Pazi !

Prijedlog **s/sa** rabimo kada izričemo društvo.

Prijedlog *s*se javlja u dva oblika*: s i sa*. Pravilno je upotrijebiti oblik *s*, osim kada riječ koja slijedi počinje glasovima ***s, š, ž, z*** *(sa sestrom, sa šunkom, sa žabom, sa zebrom)* ***ili skupom ps, ks, pš****, (sa psom, sa Ksenijom, sa pšeničnim),* ***kada iza prijedloga slijedi samo jedan glas*** *(sa đ),* ***ispred zamjenice mnom*** *(sa mnom).*

Isto je s prijedlogom **k/ka**. Ka se rabi ispred riječi koje počinju glasovima k ili g.

 Pazi !

Neke riječi mogu biti i prilozi i prijedlozi. Prilozi su ako stoje uz glagole, a prijedlozi ako stoje uz imenice.

Npr. Stajali smo **blizu**. (mjesni prilog)  Moja je kuća **blizu** mora. (prijedlog uz genitiv)

Prijedložni izraz je skup riječi koji sačinjavaju prijedlog i imenica.

**VEZNICI**

Veznici su nepromjenjive riječi koje povezuju riječi,  skupove riječi  ili rečenice.

Primjeri: **i, pa, te, ni, niti, te, jer, da, ili…**

Zarez se uvijek piše ispred veznika:  ***a, ali, nego, no, već, dakle, zato, stoga****.*

**ČESTICE**

Čestice su nepromjenjive riječi kojima oblikujemo dio rečenice ili cijelu rečenicu.

Primjeri: **li, zar, ne, da…**

Čestice izriču stav govornika prema onom o čemu se govori.

Primjer: **dakako, međutim, možda, vjerojatno**…

**USKLICI (UZVICI)**

Usklici su riječi koje služe za dozivanje i poticanje (**oj, ej, mic**),  izricanje osjećaja i raspoloženja **(joj, aha, haha, uf**), oponašanje zvukova – onomatopejski usklici  (**mljac, pljus, bum**).

Usklici su samostalni, zato ih uvijek odjeljujemo zarezom ili uskličnikom.